Document ID: 32007R1153

NEUVOSTON ASETUS (EY) N:o 1153/2007,
annettu 26 päivänä syyskuuta 2007,
maito- ja maitotuotealan yhteistä markkinajärjestelyä koskevista lisäsäännöistä kulutukseen tarkoitetun maidon osalta annetun asetuksen (EY) N:o 2597/97 muuttamisesta
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 37 artiklan,
ottaa huomioon komission ehdotuksen,
ottaa huomioon Euroopan parlamentin lausunnon (1),
sekä katsoo seuraavaa:
(1)
Neuvoston asetuksen (EY) N:o 2597/97 (2) 3 artiklassa määritellään tuotteet, joita pidetään kulutukseen tarkoitettuna maitona, ja erityisesti niiden rasvapitoisuus.
(2)
Viimeaikaisten liittymisten yhteydessä on myönnetty useita siirtymäajan poikkeuksia, jotta voitaisiin helpottaa siirtymistä nykyisistä liittymistä edeltävistä kansallisista säännöistä yhteisön sääntöihin.
(3)
Eri jäsenvaltioiden erilaiset kulutustottumukset sekä päättyvät poikkeukset huomioon ottaen vaikuttaa aiheelliselta sallia sellaisten tuotteiden kaupan pitäminen kulutukseen tarkoitettuna maitona, joiden rasvapitoisuus poikkeaa nykyisten kolmen luokan pitoisuuksista.
(4)
Asian selventämiseksi kuluttajille tällaisia maitoja ei kuitenkaan olisi kutsuttava täysmaidoksi, kevytmaidoksi tai rasvattomaksi maidoksi, mutta niiden rasvapitoisuus olisi ilmoitettava selkeästi pakkauksessa.
(5)
Asetus (EY) N:o 2597/97 olisi muutettava tämän mukaisesti,
ON ANTANUT TÄMÄN ASETUKSEN:
1 artikla
Lisätään asetuksen (EY) N:o 2597/97 3 artiklan 1 kohtaan alakohta seuraavasti:
”Lämpökäsiteltyä maitoa, jonka rasvapitoisuus ei ole ensimmäisen alakohdan b, c ja d alakohdassa vahvistettujen vaatimusten mukainen, voidaan pitää kulutukseen tarkoitettuna maitona edellyttäen, että rasvapitoisuus ilmoitetaan pakkauksessa yhden desimaalin tarkkuudella selvästi ja helposti luettavasti muodossa ’… % rasvaa’. Tällaista maitoa ei saa kuvata täysmaidoksi, kevytmaidoksi tai rasvattomaksi maidoksi.”
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä tammikuuta 2008.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 26 päivänä syyskuuta 2007.

Labels: 3
17
6